انوار الحق کاکڑ

انوار الحق کاکڑ ایک پاکستانی سیاست دان ہیں جو پاکستان کے  نگران وزیر اعظم ہیں۔ وہ مارچ 2018ء سے ایوان بالا پاکستان کے رکن ہیں۔ وہ 12 اگست 2023ء سے پاکستان کے نگراں وزیر اعظم کے طور پر خدمات انجام دے رہے ہیں۔

پیدائش 
انوار الحق کاکڑ کا تعلق بلوچستان کے ضلع مسلم باغ سے ہے، جہاں 1971ء کو کاکڑ پٹھان قبیلہ میں پیدا ہوئے ، ان کے والد کا نام احتشام الحق ہے۔

تعلیم 
ابتدائی تعلیم سینٹ فرانسز ہائی اسکول کوئٹہ سے حاصل کی جس کے بعد انہوں نے کیڈٹ کالج کوہاٹ میں داخلہ لیا لیکن والد کے انتقال پر واپس کوئٹہ آگئے۔ انہوں نے کوئٹہ سے ابتدائی تعلیم حاصل کی جس کے بعد وہ اعلیٰ تعلیم کے لیے لندن چلے گئے، انہوں نے یونیورسٹی آف بلوچستان سے پولیٹیکل سائنس اور سوشیالوجی میں ماسٹر کیا۔

وہ نیشنل ڈیفنس یونیورسٹی، اسلام آباد سے باوقار نیشنل سیکیورٹی ورکشاپ کے سابق طالب علم ہیں۔ وہ انگریزی، اردو، فارسی، پشتو، بلوچی اور براہوی پر عبور رکھتے ہیں۔

سیاست 
کاکڑ 2018ء کے پاکستانی سینیٹ انتخابات میں بلوچستان سے جنرل نشست پر آزاد امیدوار کے طور پر ایوان بالا پاکستان کے لیے منتخب ہوئے تھے۔  انہوں نے 12 مارچ 2018ء کو سینیٹر کی حیثیت سے حلف اٹھایا۔  وہ سینیٹ کی قائمہ کمیٹی برائے سمندر پار پاکستانی کے چیئرمین بھی ہیں۔

سینیٹر انوار الحق کاکڑ 2013ء میں بلوچستان حکومت کے ترجمان رہے جب کہ بلوچستان عوامی پارٹی کی تشکیل میں ان کا کلیدی کردار رہا۔ 

2015ء میں وزیر اعلیٰ بلوچستان کے ترجمان مقرر ہوئے۔ 

12 اگست 2023ء  کو انہیں سبکدوش ہونے والے حزب اختلاف رہنما اور سابق وزیر اعظم شہباز شریف نے پاکستان کے نگراں وزیر اعظم کے لیے نامزد کیا تھا۔ صدر مملکت عارف علوی نے سمری پر دستخط کیے جس کے بعد وہ پاکستان کے آٹھویں نگراں وزیر اعظم بن گئے۔

حوالہ جات 

مجلس ایوان بالا پاکستان کے ارکان
غیر موجود سال پیدائش (بقید حیات شخصیات)
غیر موجود مقام پیدائش (بقید حیات شخصیات)
بقید حیات شخصیات
پاکستان کے قائم مقام وزرائے اعظم